KOMISJONI TEATIS EUROOPA PARLAMENDILE, mis on esitatud Euroopa Liidu toimimise lepingu artikli 294 lõike 6 alusel ning milles käsitletakse

2018/0258 (COD)

KOMISJONI TEATIS

EUROOPA PARLAMENDILE,



mis on esitatud Euroopa Liidu toimimise lepingu artikli 294 lõike 6 alusel



ning milles käsitletakse

nõukogu seisukohta järgmise õigusakti vastuvõtmise kohta: määrus, millega luuakse tollikontrolli seadmete rahastamisvahend



1.Taustteave

Euroopa Parlamendile ja nõukogule ettepaneku edastamise kuupäev

(dokument COM(2018) 474 (final) – 2018/0258 COD): 12. juuni 2018 Euroopa Majandus- ja Sotsiaalkomitee arvamuse kuupäev: 17. oktoober 2018 Euroopa Parlamendi seisukoha kuupäev, esimene lugemine: 15. jaanuar 2019 Muudetud ettepaneku edastamise kuupäev: Ei kohaldata Nõukogu seisukoha vastuvõtmise kuupäev: 27. mai 2021

2.Komisjoni ettepaneku eesmärk

Komisjon võttis 2. mail 2018 vastu ettepaneku luua mitmeaastase finantsraamistiku (2021–2027) raames uus integreeritud piirihalduse fond (IBMF).

IBMF aitab kaasa ühise viisapoliitika edasiarendamisele ja Euroopa integreeritud piirihalduse rakendamisele liikmesriikides, ebaseadusliku rändega võitlemisele, seadusliku reisimise ja kaubanduse hõlbustamisele ning tolliliidu toimimise parandamisele.

Sel eesmärgil koosneb IBMF piirihalduse ja viisade rahastamisvahendist ning tollikontrolli seadmete rahastamisvahendist.

Käesolevas teatises käsitletakse tollikontrolli seadmete rahastamisvahendit (CCEI), mille üldeesmärk on toetada tolliliitu ja tolliasutusi, kaitsta liidu ja selle liikmesriikide finants- ja majandushuve, tagada liidus julgeolek ja turvalisus ning kaitsta liitu ebaseadusliku kaubanduse eest, toetades samal ajal seaduslikku ettevõtlust. Rahastamisvahendi erieesmärk on tagada asjakohane ja samaväärne tollikontroll, ostes, hooldades ja ajakohastades läbipaistval viisil sobivaid, nüüdisaegseid ja usaldusväärseid tollikontrolli seadmeid, mis peaksid olema ka turvalised, ohutud ja keskkonnasõbralikud.

Rahastamisvahendiga on kaetud ka seadmed, mida kasutatakse muul kontrollieesmärgil kui tollikontroll, eeldusel et viimane jääb endiselt nende seadmete kasutamise peamiseks eesmärgiks.

Programmi eesmärk on vähendada praegust tasakaalustamatust piisavate ja ajakohaste tollikontrolli seadmete kättesaadavusel liikmesriikides, võttes arvesse eri piiripunktide eripärasid, eelkõige nende geograafilist asukohta, suurust, liiklusandmeid, riskianalüüsi ja ohtusid, millega piiripunktides kokku puututakse.

See on vastus liikmesriikide üleskutsetele leida struktureeritud lahendus, et varustada riikide tolliasutusi piisavate ja tõhusate tehniliste seadmetega ELi sisenevate ja EList väljuvate kaupade kontrollimiseks.

Selliste seadmete kättesaadavus välispiiridel ja tollilaborites on äärmiselt oluline, et aidata tolliliidul tulla toime nii olemasolevate kui ka uute esilekerkivate probleemidega.

Toetades tollikontrolli seadmete ajakohastamist liidu tasandil, soovitakse CCEI abil saavutada poliitilisi eesmärke, mis on suunatud tugevamale ja paremini varustatud tolliliidule, suuremale ELi lisaväärtusele ning paremale innovatsioonile ja jätkusuutlikkusele ELi tegevuses.

3.Märkused nõukogu seisukoha kohta

Esimesel lugemisel vastu võetud nõukogu seisukoht kajastab täielikult kolmepoolsetel kohtumistel saavutatud kokkulepet.

Selle kokkuleppe põhipunktid on järgmised:

–Mõnesse põhjendusse (1, 2, 5, 6, 19, 26) lisatakse fraas „samaväärsed tollikontrolli tulemused“.